Apaščia

Apaščia – upė šiaurės Lietuvoje, Rokiškio rajono savivaldybės ir Biržų rajono savivaldybės teritorijoje, Nemunėlio kairysis intakas.

Prasideda 6 km į pietryčius nuo Pandėlio, teka į vakarus, nuo Kadarų miško suka į šiaurę. Patvankose susiformavo Kilučių ežeras ir Širvena. Širvenos ežere susilieja su Agluona.

Didesni intakai: Apaštėlė, Dunojėlis, Agluona, Rovėja, Aukštoji Gervė, Gervelė, Perkaso Gervelė.

Vagos plotis nuo versmių iki Biržų 4–7 m, žemiau 10–20 m. Gylis sietuvose 0,8-1,5 m., rėvose 0,2-0,7 m. Vidutinis nuolydis 70 cm/km, vidutinis debitas žiotyse 5 m³/s.

Žymesni tiltai: Biržų Basanavičiaus gatvės tiltas, Biržų pėsčiųjų ir dviračių tiltas, Nemunėlio Radviliškio tiltas.


Gyvenvietės prie Apaščios: Apaščia, Raikėnai, Kučgalys, Kupreliškis, Vaitkūnai, Anglininkai, Štakiriai, Karveliškiai, Varniūnai, Biržai, Drąseikiai, Nemunėlio Radviliškis.

 Pavadinimo kilmė 

Upėvardžio kilmė neaiški: pasak vieno požiūrio, pavadinimas yra šaknies ap- („upė, tekantis vanduo“) vedinys, kita vertus, jis galėjęs kilti iš „apsta, apstas, apstus“ („gausus, erdvus“).

 Galerija 

 Šaltiniai 

Kategorija:Biržų rajono upės
Kategorija:Rokiškio rajono upės